MBK วิ่งแรง 3% จ่อบุ๊คกำไรพิเศษเฉียด 900 ลบ. หลัง GRAND เทกฯ ROH
MBK วิ่งแรง 3% จ่อบุ๊คกำไรพิเศษเฉียด 900 ลบ. หลัง GRAND เทกฯ ROH ล่าสุด ณ เวลา 11.49 น. อยู่ที่ 20.10 บาท บวก 0.60 บาท หรือ 3.08% สูงสุดที่ 20.40 บาท ต่ำสุดที่ 19.50 บาท ด้วยมูลค่าซื้อขาย 118.82 ล้านบาท
25 เม.ย. 2561

สืบเนื่องจากบริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND ระบุว่า ที่ประชุมคณะกรรมการบริษัทครั้งที่ 5/2560 และ 6/2560 อนุมัติการเข้าลงทุนในหุ้นสามัญของบริษัท โรงแรมรอยัล ออคิด (ประเทศไทย) จำกัด (มหาชน) หรือ ROH
โดยเป็นการซื้อจากบริษัท สตาร์วูด โฮเต็ล (ประเทศไทย) จำกัด จำนวน 44% ในราคาหุ้นละ 35 บาท รวมเป็นเงินทั้งสิ้น 1.44 พันล้านบาท และซื้อจาก THAI จำนวน 24% ที่ราคาหุ้นละ 41 บาท รวมเป็นเงิน 922.50 ล้านบาท ซึ่งคาดว่าการรับโอนหุ้นและชำระราคาค่าหุ้นดังกล่าวจะเกิดขึ้นภายหลังวันประชุมวิสามัญผู้ถือหุ้นของบริษัทครั้งที่ 1/2561
พร้อมกับอนุมัติให้นำเสนอต่อที่ประชุมวิสามัญผู้ถือหุ้น ครั้งที่ 1/2561 ในวันที่ 29 มี.ค.61 เพื่อพิจารณาอนุมัติการเข้าลงทุนในหุ้น ROH และการทำคำเสนอซื้อหุ้นที่เหลือทั้งหมดของ ROH (Tender Offer) จำนวน 32% ที่ราคาหุ้นละ 41 บาท รวมเป็นเงินทั้งสิ้นราว 1.23 พันล้านบาท
ทั้งนี้ จากการตรวจสอบข้อมูลของ “ข่าวหุ้นธุรกิจออนไลน์” พบว่า โครงสร้างผู้ถือหุ้นรายใหญ่ของ ROH จากข้อมูลของตลาดหลักทรัพย์ฯ ล่าสุด ณ วันที่ 30 มี.ค.60 มี 3 ราย ได้แก่ อันดับ 1 บริษัท สตาร์วูด โฮเต็ล (ประเทศไทย) จำกัด ถือหุ้นจำนวน 41,250,235 หุ้น คิดเป็นสัดส่วน 44%
อันดับ 2 บริษัท เอ็ม บี เค โฮเต็ล แอนด์ รีสอร์ท จำกัด ซึ่งเป็นบริษัทในเครือของบริษัท เอ็ม บี เค จำกัด (มหาชน) หรือ MBK ถือหุ้นจำนวน 27,998,051 หุ้น คิดเป็นสัดส่วน 29.86% และอันดับ 3 บริษัท การบินไทย จำกัด (มหาชน) ถือหุ้นจำนวน 22,500,000 หุ้น คิดเป็นสัดส่วน 24%
โครงสร้างผู้ถือหุ้นรายใหญ่ของ ROH
ที่มา ตลท. (ภาพรวมข้อมูลผู้ถือหุ้น ณ วันที่ 30/03/2560)
ดังนั้น หากประชุมผู้ถือหุ้นของ GRAND อนุมัติแผนดังกล่าว และ MBK ตอบรับคำเสนอซื้อของ GRAND จะส่งผลให้ MBK มีรายได้จากการทำรายการดังกล่าวราว 1.15 พันล้านบาท และ THAI มีรายได้ราว 922.50 ล้านบาท
ทั้งนี้เมื่อคำนวณกำไรที่ MBK จะได้รับจากการขายหุ้น ROH ในครั้งนี้ โดยคิดจากต้นทุนขั้นต่ำที่ราคาพาร์ 10 บาท คำนวณกับราคาหุ้นที่จะจำหน่ายที่ 41 บาท จะเท่ากับว่า MBK มีกำไรอยู่ที่ 31 บาทต่อหุ้น ซึ่ง MBK ทำการขายหุ้นออกมาทั้งหมด จำนวน 27,998,051 หุ้น คิดเป็นกำไรที่จะได้รับจากการขายหุ้นประมาณ 867.93 ล้านบาท
ขณะเดียวกันเมื่อคำนวณกำไรที่ THAI จะได้รับจากการขายหุ้น ROH ในครั้งนี้ โดยคิดจากต้นทุนขั้นต่ำที่ราคาพาร์ 10 บาท คำนวณกับราคาหุ้นที่จะจำหน่ายที่ 41 บาท จะเท่ากับว่า THAI มีกำไรอยู่ที่ 31 บาทต่อหุ้น ซึ่ง THAI ทำการขายหุ้นออกมาทั้งหมด จำนวน 22,500,000 หุ้น คิดเป็นกำไรที่จะได้รับจากการขายหุ้นประมาณ 697.50 ล้านบาท
สำหรับราคาหุ้น MBK ล่าสุด ณ เวลา 11.49 น. ปรับตัวขึ้นแรงตอบรับประเด็นดังกล่าว โดยอยู่ที่ 20.10 บาท บวก 0.60 บาท หรือ 3.08% สูงสุดที่ 20.40 บาท ต่ำสุดที่ 19.50 บาท ด้วยมูลค่าซื้อขาย 118.82 ล้านบาท

 